ประมวลข่าวทั่วไทยประจำวันที่   9  กรกฎาคม 2561
ประมวลข่าวทั่วไทยประจำวันที่   9  กรกฎาคม 2561  
สรุป คืบหน้า 13 หมูป่าอะคาเดมี กลับบ้าน 
 คณะทำงานประสบความสำเร็จ ช่วยทีมหมูป่าอะคาเดมีออกจากถ้ำเพิ่มอีก 4 คน รวมเป็น 8 คน นายกรัฐมนตรีมาให้กำลังใจและเยี่ยมเด็กๆ 
นายณรงค์ศักดิ์ โอสถธนากร ผู้บัญชาการศูนย์อำนวยการร่วมค้นหาผู้สูญหายในวนอุทยานถ้ำหลวง ขุนน้ำนางนอน จังหวัดเชียงราย และคณะ ร่วมแถลงความคืบหน้าการช่วยเหลือทีมหมูป่าอะคาเดมีที่เหลือออกจากถ้ำหลวงฯ หลังจากเมื่อวานนี้ เจ้าหน้าที่ได้ช่วยเหลือน้องๆ หมูป่าออกมาแล้ว 4 คน ล่าสุดในวันนี้ 9 ก.ค.2561 สามารถช่วยเหลือน้องๆ ได้เพิ่มอีก 4 คน ทั้งนี้ผู้ทำงานมีจิตใจเข้มแข็งจนงานประสบความสำเร็จ ด้วยพระเดชานุภาพแห่งสมเด็จพระเจ้าอยู่หัวที่ทรงห่วงใย พระราชทานทั้งกำลังใจและสิ่งของ โดยปฏิบัติการวันนี้เริ่มเวลา 11.00 น.ใช้เวลา 9 ชั่วโมง เร็วกว่าปฏิบัติการครั้งก่อน 2 ชั่วโมง นำตัวทั้ง 4 คน ส่งโรงพยาบาลอย่างปลอดภัย
สำหรับปฏิบัติการครั้งถัดไป ต้องเตรียมความพร้อมประมาณ 20 ชั่วโมง คาดว่าจะปฏิบัติงานได้เร็วกว่าเดิม โดยปฏิบัติตามแผนที่วางไว้ สำหรับน้องๆ ทั้ง 4 คนที่นำออกมาวันนี้ถึงโรงพยาบาลเรียบร้อย แข็งแรงดีกว่าน้องๆ ชุดแรก
ส่วนน้องที่ร้องขอทานข้าวผัดกะเพรา แพทย์ยังไม่อนุญาต ยังคงให้ทานอาหารอ่อนไปก่อน ซึ่งแพทย์ประเมินสุขภาพทุกคนอยู่ในเกณฑ์ดี
เมื่อช่วงเย็นที่ผ่านมา พลเอก ประยุทธ์ จันทร์โอชา นายกรัฐมนตรี เดินทางมาเยี่ยมให้กำลังใจพ่อแม่ของทีมหมูป่าอะคาเดมีและผู้ปฏิบัติงาน ได้กล่าวขอบคุณและมอบหมายให้ถอดบทเรียนเหตุการณ์ครั้งนี้ ซึ่งเป็นการบูรณาการทุกภาคส่วน เป็นการบริหารราชการในภาวะฉุกเฉินและควรสอนเด็กๆ ให้เรียนรู้เรื่องความปลอดภัย จากนั้น นายกรัฐมนตรีได้เดินทางไปเยี่ยมน้องๆ ทั้ง 8 คน ที่โรงพยาบาลเชียงรายประชานุเคราะห์ นายกรัฐมนตรี ยังได้ฝากทูตต่างประเทศว่าจะเลี้ยงขอบคุณผู้ปฏิบัติงานชาวต่างประเทศทุกคน ที่ร่วมกันปฏิบัติงานจนประสบความสำเร็จ
พลตรี ฉลองชัย ชัยยะคำ รองแม่ทัพภาคที่ 3 กล่าวว่า ปฏิบัติการราบรื่นตามแผน ถ้าทุกอย่างเป็นไปตามแผนที่วางไว้ ทั้งสภาวะแวดล้อม สภาพอากาศ ก็ไม่น่ากังวล ส่วนมาตรการเสริม การสูบน้ำ เบี่ยงทางน้ำดำเนินการต่อเนื่อง เพื่อช่วยให้การปฏิบัติงานได้ผลดี
ด้าน พลตรีบัญชา ดุริยพันธ์ ผู้บัญชาการมณฑลทหารบกที่ 37 กล่าวว่า ได้สร้างปัจจัยทุกอย่างให้ทีมหมูป่าอะคาเดมีทั้งหมดออกมาอย่างปลอดภัย มีการพร่องน้ำทั้งในถ้ำและบนเขา มีความร่วมมือจากเจ้าของเครื่องสูบน้ำจากหลายจังหวัด
นายจงคล้าย วรพงศธร รองอธิบดีกรมอุทยานแห่งชาติ สัตว์ป่าและพันธุ์พืช กล่าวว่า หากภารกิจเสร็จสิ้น ภารกิจต่อไปต้องฟื้นฟู โดยได้เตรียมพร้อมแผนต่างๆ ไว้แล้ว
ด้านนายภาสกร บุญญลักษณ์ รองผู้ว่าราชการจังหวัดเชียงราย ได้กล่าวขอบคุณสื่อมวลชนที่เสนอข้อเท็จจริง ทำให้ประชาชนได้รับข้อมูลข่าวสารถูกต้องและครบถ้วน
ศูนย์ปฎิบัติการประชาสัมพันธ์ถ้ำหลวง กรมประชาสัมพันธ์
ศูนย์อำนวยการร่วมฯ
  เจ้าหน้าที่เร่งช่วยเหลือ นักฟุตบอลเยาวชนทีมหมูป่าอะคาเดมี อีก 9 คน อย่างเต็มที่ 
 ขณะนี้เจ้าหน้าที่ยังคงเร่งช่วยเหลือสมาชิกนักฟุตบอลเยาวชนทีมหมูป่าอะคาเดมี อีก 9 คน ที่เหลือที่ติดอยู่ภายในถ้ำอย่างต่อเนื่องหลังจากเมื่อคืนที่ผ่านมาสามารถช่วยเหลือออกมาได้ 4 ราย โดยการช่วยเหลือยังคงเน้นเรื่องของการสูบน้ำออกจากถ้ำให้ได้มากที่สุด และเร่งวางขวดอากาศเพิ่มออกซิเจนภายในถ้ำ ซึ่งปฎิบัติการช่วยเหลือจะเริ่มขึ้นในเร็วๆ นี้ ส่วนที่ออกมาได้ทั้ง 4 รายเมื่อคืนนี้ แม้จะมีอาการปลอดภัยและอยู่ในการดูแลของทีมแพทย์โรงพยาบาลเชียงรายประชานุเคราะห์อย่างใกล้ชิดแล้ว แต่ก็ยังไม่ทราบว่าผู้ที่ได้รับการช่วยเหลือออกมาเป็นใครบ้าง โดยพ่อแม่และญาติพี่น้องของน้องๆ ทั้ง 13 คน ยังคงมาเฝ้าติดตาม การช่วยเหลือน้องๆ อย่างต่อเนื่อง 
  เด็กๆ ทีมนักฟุตบอลหมูป่าอะคาเดมี 4 คนแรกที่ออกจากถ้ำ สุขภาพแข็งแรงดี ร้องขอรับประทานข้าวผัดกระเพรา  
นายณรงค์ศักดิ์ โอสถธนากร ผู้บัญชาการศูนย์อำนวยการร่วมค้นหาผู้สูญหายในวนอุทยานถ้ำหลวง ขุนน้ำนางนอน จังหวัดเชียงราย แถลงข่าวต่อสื่อมวลชน ณ องค์การบริหารส่วนตำบลโป่งผา อำเภอแม่สาย จังหวัดเชียงราย ถึงความคืบหน้าปฏิบัติการช่วยเหลือทีมฟุตบอลหมูป่าอะคาเดมีแม่สาย ที่ติดอยู่ในถ้ำหลวง ขุนน้ำนางนอน ว่า หลังจากช่วยเด็กๆ 4 คนแรกออกจากถ้ำ ได้ส่งต่อไปโรงพยาบาลเชียงรายประชานุเคราะห์ ถึงมือแพทย์เรียบร้อยทั้ง 4 คน มีความสุขดีและบ่นหิวข้าว ขอรับประทานเมนูแรกคือข้าวผัดกะเพรา อย่างไรก็ตาม ยังต้องแยกในห้องปลอดเชื้อเพื่อกันติดเชื้อและกำลังหารือกับแพทย์เพื่อให้ญาติเยี่ยมได้ในระยะไกล
 อย่างไรก็ตาม ในการปฏิบัติภารกิจพบปัญหามีการสแกนความถี่วิทยุที่คณะทำงานใช้นำไปเผยแพร่ผ่านสื่อมวลชน โดยยังเผยแพร่ว่าช่วยเด็กออกจากถ้ำได้ 6 คน ซึ่งไม่เป็นความจริง เด็กทั้งหมดที่ช่วยออกมามี 4 คน ตามที่แถลงข่าว ขณะเดียวกันมีบางสำนักข่าวที่ใช้โดรนบิน เจ้าหน้าที่กำลังตรวจสอบ เนื่องจากพื้นที่นี้เป็นส่วนปฏิบัติการ ห้ามแทรกแซงการทำงานกระบวนการบินของเฮลิคอปเตอร์ เกรงจะทำให้การปฏิบัติงานได้รับความเสียหาย ซึ่งได้ประกาศขอความร่วมมือแล้ว เจ้าหน้าที่ตำรวจกำลังเร่งติดตามผู้กระทำดังกล่าวอยู่
 สำหรับการปฏิบัติการช่วยเหลือเด็กๆ ที่เหลือ เมื่อเสร็จปฏิบัติการรอบที่ 1 แล้ว ต้องเตรียมความพร้อมใหม่ ทั้งวางถังอากาศ ดึงเชือกให้ตึง ยืนยันว่าน้ำอยู่ในสภาพที่ดีคือทรงตัวและลดลง เมื่อตรวจเช็คอุปกรณ์ทุกอย่างพร้อมแล้ว เมื่อเวลา 11.00 น.ที่ผ่านมา จึงได้ส่งเจ้าหน้าที่เข้าไปปฏิบัติการรอบที่ 2 เร็วกว่ากำหนด 4-5 ชั่วโมง ยืนยันสภาพความพร้อมทุกอย่างดีมากเหมือนเมื่อวาน จึงได้เร่งปฏิบัติการ โดยส่งหน่วยปฏิบัติการบูรณาการนานาชาติ เสริมกำลังเข้าไปและผลัดเปลี่ยนกำลังบางคนที่อ่อนล้า จึงขอกำลังใจจากทุกฝ่าย ภายในอีกไม่กี่ชั่วโมงข้างหน้า จะมีข่าวดีมาแจ้ง
พลตำรวจตรี ชูรัตน์ ปานเหง้า รองผู้บัญชาการตำรวจภูธรภาค 5 กล่าวแสดงความขอบคุณที่สื่อมวลชนย้ายพื้นที่มาที่ อบต.โป่งผา ส่งผลให้การทำงานสะดวก เกิดผลสัมฤทธิ์ ระยะเวลาสั้นลง อย่างไรก็ตาม มีผู้ปฏิบัติผิดกฎกติกา มีการใช้โดรนบินเสนอข่าว เจ้าหน้าที่กำลังตรวจสอบ โดยคำสั่งของผู้บัญชาการศูนย์อำนวยการร่วมฯ ห้ามไลฟ์ คือห้ามถ่ายทอดสดควบคู่กับการปฏิบัติจริงในเวลาเดียวกัน การใช้โดรนบินในมุมสูง แม้ว่าบินได้ไม่เกิน 90 เมตร แต่เป็นการบินบนแนวเส้นทางการบิน ซึ่งสนามจอดเฮลิคอปเตอร์อยู่ในแนวเส้นทางการบิน ขอให้งดบินโดรนเด็ดขาดและเรื่องที่ไม่น่าให้อภัยคือการจูนความถี่คลื่นวิทยุของศูนย์อำนวยการร่วมฯ ทั้งนี้เห็นว่าสื่อไม่จำเป็นต้องแข่งความเร็ว ต้องดูว่าเหมาะสมหรือไม่ เพียงใด และควรอำนวยความสะดวกด้านจราจรของเจ้าหน้าที่ด้วย
นายจงคล้าย วรพงศธร รองอธิบดีกรมอุทยานแห่งชาติ สัตว์ป่าและพันธุ์พืช กล่าวว่า เมื่อวาน 8 ก.ค. 2561 ฝนได้ตกลงมาอย่างต่อเนื่อง วันนี้ช่วงเช้ามีฝนตกเล็กน้อย จากการคาดหมายอากาศพบว่าฝนจะตกไม่มากนัก ทีมงานยังคงสำรวจข้างบนเพื่อหาโพรงถ้ำต่อ ทั้งเจ้าหน้าที่ มทบ.34 กรมอุทยานแห่งชาติ สัตว์ป่าและพันธุ์พืช กรมชลประทาน กรมทรัพยากรธรณี และกลุ่มปีนเขาเก็บรังนก ร่วมดำเนินการจนกว่าภารกิจจะสิ้นสุด
นายกอบชัย บุญอรณะ รองอธิบดีกรมป้องกันและบรรเทาสาธารณภัย กล่าวถึง การดำเนินการสูบระบายน้ำภายในถ้ำ ว่า แม้ช่วงที่ผ่านมาจะมีฝนตกลงมาบ้าง แต่การระบายน้ำภายใน ยังคงดำเนินการด้วยความเรียบร้อย เป็นไปตามความต้องการของหน่วยค้นหาภายใน
 ส่วนของระบบไฟฟ้า ระบบสูบน้ำมีเครื่องสำรองไฟฟ้าภายในถ้ำ ขอยืนยันว่าไม่ว่าฝนจะตกในช่วงนี้หรือไม่ ก็จะสามารถดำเนินการระบายน้ำในถ้ำ เพื่อสนับสนุนการค้นหาได้ตลอดเวลา
 ศูนย์ปฏิบัติการประชาสัมพันธ์ถ้ำหลวง กรมประชาสัมพันธ์
 ศูนย์อำนวยการร่วมฯ 
  ย้ำ หากขึ้นบินอากาศยานไร้คนขับ (โดรน) ในพื้นที่ห้ามบิน ถือว่าผิดกฎหมายและถูกยึดใบอนุญาต  
 น.อ.สัมฤทธิ์ คูณสันเที๊ยะ หัวหน้าชุดควบคุมห้วงอากาศถ้ำหลวง ขุนน้ำนางนอน อำเภอแม่สาย จังหวัดเชียงราย กล่าวว่า สื่อมวลชนสำนักไหนต้องการจะนำอากาศยานไร้คนขับ (โดรน) ขึ้นบิน บริเวณพื้นที่ถ้ำหลวงขุน น้ำนางนอน จะต้องปฏิบัติตามระเบียบอย่างเคร่งครัด โดยต้องลงทะเบียนอุปกรณ์กับชุดควบคุมห้วงอากาศ ที่ศูนย์อำนวยการร่วมค้นหาผู้สูญหายในวนอุทยานถ้ำหลวง ขุนน้ำนางนอน (ศอร.) กำหนดไว้ก่อนการขึ้นบินจะต้องแจ้งทุกครั้ง เนื่องจากมีเฮลิคอปเตอร์ ขึ้น-ลง  สำหรับระยะควบคุมการบินรัศมีโดยรอบถ้ำหลวงฯอยู่ที่ประมาณ 27 กิโลเมตร ความสูง 2,500 ฟุต หรือประมาณ 750 เมตร ซึ่งจุดห้ามบินผ่าน คือ ศูนย์อำนวยการร่วมค้นหาผู้สูญหายในวนอุทยานถ้ำหลวง ขุนน้ำนางนอน (ศอร.) และปากถ้ำหลวง ขุนน้ำนางนอน
 หัวหน้าชุดควบคุมห้วงอากาศถ้ำหลวง ขุนน้ำนางนอน อำเภอแม่สาย จังหวัดเชียงรายกล่าวถึงกรณีเมื่อวานนี้มีภาพถ่ายโดรนบินคู่เฮลิคอปเตอร์ ระหว่างทำการขนย้ายทีมหมูป่าฯไปยังโรงพยาบาล ขณะนี้ สำนักงานการบินพลเรือนแห่งประเทศไทย ได้ทำการสอบสวนแล้วและอยู่ระหว่างดำเนินการส่งเรื่องไปตามลำดับขั้น ทั้งนี้ หากใครฝ่าฝืนข้อห้ามขึ้นบินบริเวณถ้ำหลวงฯ จะถูกสอบสวนและถูกยึดใบอนุญาต 
  กรมสุขภาพจิต เตรียมพร้อมผู้ปกครองดูแลใจทีมหมูป่าอะคาเดมี แบบผู้ประสบภัย เน้นรับฟัง ปลอบขวัญ ให้กำลังใจ  
 นาวาอากาศตรี นายแพทย์บุญเรือง ไตรเรืองวรวัฒน์ อธิบดีกรมสุขภาพจิต กล่าวว่า หลังจากที่ทีมฟุตบอลหมูป่า และโค้ชได้รับการช่วยเหลือออกมาทั้งหมดแล้ว และได้รับการดูแลสุขภาพกายจนอยู่ในเกณฑ์ที่ปลอดภัยแล้ว จึงจะดำเนินการดูแลสุขภาพจิตต่อ แผนที่วางไว้ในขั้นแรก คือ การเตรียมพร้อมของพ่อแม่และญาติ ที่จะได้รับอนุญาตให้เข้าไปเยี่ยมบุตรหลาน ที่พักรักษาตัวที่โรงพยาบาล กรมสุขภาพจิตและทีมสุขภาพจิตเอ็มแคทในพื้นที่ได้วางแผนร่วมกันโดยจะเน้นที่กระบวนการป้องกันและความเข้าใจต่อสถานการณ์ ให้ผู้ปกครองให้ความช่วยเหลือประคองจิตใจของลูกหลาน 3 เรื่องคือ การรับฟัง ปลอบขวัญ และให้กำลังใจ โดยให้ผู้ปกครองรับฟังความกังวลของเด็กๆ อย่างตั้งใจ และไม่แสดงความคิดเห็นด้านลบ เนื่องจากเด็กเป็นผู้ประสบภัย จึงต้องดูแลแบบผู้ประสบภัย เพื่อรับรู้ความคิดของเด็ก ให้เด็กระบายออกมาให้มากที่สุด ประการต่อมาคือการสัมผัส ปลอบขวัญ แสดงความรักความห่วงใย เช่น การกอด ลูบศีรษะ และการให้กำลังใจแก่แด็ก เพื่อคลี่คลายความกังวลต่างๆ  ซึ่งขณะนี้ได้ฝึกซ้อมความเข้าใจทุกครอบครัวไว้แล้ว ซึ่งทุกคนสามารถทำได้อย่างดี
นายแพทย์ธรณินทร์ กองสุข ผู้อำนวยการโรงพยาบาลสวนปรุง จังหวัดเชียงใหม่ กล่าวว่า หลังจากที่เด็กติดอยู่ในถ้ำหลายวัน ขณะอยู่ที่โรงพยาบาล การดูแลฟื้นฟูด้านร่างกายเป็นความเร่งด่วนลำดับแรก เมื่อสภาพร่างกายดีขึ้นแล้วจะดำเนินการประเมินสภาพจิตใจโดยทีมจิตเวชของโรงพยาบาลเชียงรายประชานุเคราะห์ จากนั้นจะมุ่งเน้นที่การป้องกันปัญหาสุขภาพจิตและการเสริมสร้างภูมิคุ้มกันทางใจรวมถึงพัฒนาทักษะที่จำเป็น ซึ่งคาดว่าจะดำเนินการโดยทีมของโรงพยาบาลเชียงรายประชานุเคราะห์ ร่วมกับผู้เชี่ยวชาญของกรมสุขภาพจิต 
  ครูและนักเรียนโรงเรียนแม่สายประสิทธิ์ศาสตร์  ดีใจ ที่น้องๆ ทีมหมูป่า ได้รับการช่วยเหลือให้ออกมาจากถ้ำหลวง ขุนน้ำนางนอน แล้ว  
 นายคเณศ พงศ์สุวรรณ ผอ.โรงเรียนแม่สายประสิทธิ์ศาสตร์ คณะอาจารย์ และ นักเรียน โรงเรียนแม่สายประสิทธิ์ศาสตร์  ให้สัมภาษณ์ถึงกรณีที่เมื่อวานนี้เจ้าหน้าที่ได้ช่วยเหลือน้องๆ ทีมหมูป่าอะคาเดมี ออกจากถ้ำหลวง ขุนน้ำนางนอน ปลอดภัยและถึงมือแพทย์แล้วจำนวน 4 คน แม้ไม่ทราบว่าเป็นนักเรียนโรงเรียนนี้หรือไม่ แต่ทุกคนก็ยินดีอย่างยิ่งและเชื่อว่าเด็กที่เหลือจะได้รับการช่วยเหลืออกมาโดยเร็ว
 ผอ.โรงเรียนแม่สายประสิทธิ์ศาสตร์ เปิดเผยว่า หลังจากที่น้องๆ สามารถกลับมาเรียนได้ตามปกติ ทางโรงเรียนได้เตรียมแผนการเรียนการสอนให้กับน้องๆ กลุ่มนี้แล้ว โดยจะมีการซ่อมเสริมในส่วนเนื้อหาสาระที่เด็กๆ แต่จะไม่เร่งรัดให้น้องๆ เรียนให้ทันคนอื่นเพื่อไม่ให้เด็กเครียดเพราะจะเกิดผลเสียมากกว่าผลดี  เนื่องจากเด็กๆ ที่ติดถ้ำถือว่าเป็นผู้ประสบภัย โรงเรียนอาจมีการจัดการต้อนรับหรือรับขวัญเด็ก ร่วมกับโรงเรียนอื่นๆ พร้อมๆ กัน เพื่อจะได้ไม่เสียเวลา  ทั้งนี้ผู้อำนวยการโรงเรียนยืนยันว่าเด็กทั้งหมดที่อยู่โรงเรียนนี้แม้จะประสบภัยมาแต่ทางโรงเรียนก็ไม่ได้ให้สิทธิ์พิเศษ ไม่มีสิทธิเหนือผู้อื่น แต่จะถูกดูแลเป็นพิเศษเนื่องจากเด็กจะต้องได้รับการเยียวยาทั้งร่างกายและจิตใจ
 ส่วนครูประจำชั้นของน้องๆ และเพื่อนๆ ทีมหมูป่า ต่างกล่าวว่ารู้สึกดีใจ ที่น้องๆ ออกมาได้ และเชื่อว่าที่เหลือก็สามารถออกมาได้อย่างปลอดภัยเช่นกัน เพราะทุกคนยังคงรอเรียนด้วยกัน เล่นด้วยกัน และกินข้าวด้วยกันอยู่ 

 คืบหน้า เรือล่ม จังหวัดภูเก็ต 
  นายกรัฐมนตรี ขอทุกฝ่ายเป็นกำลังใจให้เจ้าหน้าที่ในการปฏิบัติการช่วยเหลือผู้ประสบภัยเรือล่ม  
 พลเอก ประยุทธ์ จันทร์โอชา นายกรัฐมนตรี กล่าวในการลงพื้นที่ตรวจเยี่ยมผู้ประสบภัยและติดตามสถานการณ์การให้ความช่วยเหลือและดูแลกรณีเหตุเรือล่มที่จังหวัดภูเก็ตว่า ได้มีโอกาสพบกับเอกอัครราชทูตจีนประจำประเทศไทยและผู้แทนของจีน โดยได้ยืนยันว่าไทยและจีนเปรียบเสมือนเป็นพี่น้องกัน ดังนั้นไทยจะให้การดูแลนักท่องเที่ยวจีนและทุกๆ คนในประเทศไทยอย่างเต็มที่ นายกรัฐมนตรีขอให้ทุกฝ่ายเป็นกำลังใจให้กันและกัน และร่วมกันปฏิบัติภารกิจนี้ให้สำเร็จอย่างดีที่สุด
 นายกรัฐมนตรี กล่าวว่า สิ่งสำคัญคือ ความร่วมมือกันของผู้ประกอบกิจการด้านการท่องเที่ยว ที่จะต้องเชื่อมโยงกับหน่วยราชการในการประกอบธุรกิจ โดยต้องดำเนินการทุกอย่างให้เป็นไปตามข้อกฎหมาย ซึ่งทั้งหมดนี้จะส่งผลดีต่อการลงทุนและการท่องเที่ยวในประเทศไทย อย่างไรก็ตามขอให้ทุกคนเชื่อฟังและปฏิบัติตามประกาศของทางราชการในการออกเดินเรือในน่านน้ำ
 นายกรัฐมนตรี กล่าวด้วยว่า ขณะนี้การท่องเที่ยวของประเทศไทยมีความเติบโตสูงขึ้น ดังนั้นมีความจำเป็นที่จะต้องใช้เทคโนโลยีเข้ามาช่วยในการบริหารจัดการ ซึ่งที่ผ่านมารัฐบาลพยายาม ที่จะเพิ่มเติมทั้งในเรื่องของบุคลากรและเครื่องมือต่างๆ แต่ก็ยังไม่เพียงพอทั้งหมด จึงได้สั่งการให้มีการหารือว่า จะต้องมีสิ่งใดที่ต้องปรับปรุงเพิ่มเพื่อให้การดูแลด้านการท่องเที่ยวเป็นไปอย่างมีประสิทธิภาพ ซึ่งจะต้องประสานความร่วมมือและแลกเปลี่ยนประสบการณ์ซึ่งกันและกันกับต่างประเทศ ขณะที่ในส่วนของผู้ประกอบการก็ต้องเข้าใจว่า เมื่อมีนักท่องเที่ยวเพิ่มขึ้นก็จะยิ่งมีความเสี่ยงมากขึ้น จึงจะต้องมีการลงทุนด้านความปลอดภัย และมีการตรวจสอบซักซ้อมการรับมือกับเหตุการณ์ต่างๆ ด้วย 
   การค้นหายังไม่ยุติ ยังคงมีการค้นหาอย่างต่อเนื่อง ทั้งทางอากาศที่เพิ่มรัศมีการบินสำรวจ การค้นหาทางผิวน้ำและบนบก 
 การปฏิบัติการค้นหาผู้สูญหายอีก 15 ราย จากเหตุการณ์เรือล่มจังหวัดภูเก็ต ยังไม่พบร่างผู้เสียชีวิตเพิ่มเติม และการค้นหายังคงดำเนินการอย่างต่อเนื่อง ส่วนทางด้านการอำนวยความสะดวกแก่ญาติผู้ได้รับบาดเจ็บและเสียชีวิต มีการตั้งศูนย์ One Stop Service เพื่อคอยบริการข้อมูลและสื่อสารการให้ความช่วยในทิศทางที่ถูกต้องและชัดเจน
 นายหลู่ว เจี้ยน (Mr.lyu jian) เอกอัครราชทูตสาธารณรัฐประชาชนจีน ประจำประเทศไทย พร้อมด้วยนายวีระศักดิ์ โควสุรัตน์ รัฐมนตรีว่าการกระทรวงท่องเที่ยวและกีฬา ลงพื้นที่ติดตามความคืบหน้าการให้ความช่วยเหลือ ค้นหา ผู้ประสบภัยเรือล่มที่จังหวัดภูเก็ต โดยนายวีระศักดิ์ โควสุรัตน์ รัฐมนตรีว่าการกระทรวงท่องเที่ยวและกีฬา ได้ติดตามการตั้งศูนย์ One Stop Service ที่เป็นศูนย์อำนวยความสะดวกแก่ญาติผู้ได้รับบาดเจ็บและเสียชีวิต ทั้งที่ท่าอากาศยานนานาชาติภูเก็ต โรงพยาบาลวชิระภูเก็ต และศาลากลางจังหวัดภูเก็ต ซึ่งศูนย์ One Stop Service ณ โรงพยาบาลวชิระภูเก็ต ยังคงมีญาติผู้ได้รับบาดเจ็บและเสียชีวิตยื่นเรื่องขอเข้าสู่กระบวนการตรวจสอบ และพิสูจน์อัตลักษณ์บุคคล ที่มีการตรวจ DNA ตรวจฟัน และลายนิ้วมือ แล้วเสร็จสิ้นทั้ง 41 ราย และคาดว่าจะสามารถยืนยันตัวบุคคลได้ทั้งหมด เนื่องจากตำรวจตรวจคนเข้าเมืองได้ส่งภาพถ่ายนักท่องเที่ยวก่อนลงเรือมาเปรียบเทียบตัวบุคคล และคาดว่าน่าจะเสร็จในเร็วนี้
 นายหลู่ว เจี้ยน (Mr.lyu jian) เอกอัครราชทูตสาธารณรัฐประชาชนจีน ประจำประเทศไทย กล่าวชื่นชมในการให้ความช่วยเหลือด้วยทีมผู้เชี่ยวชาญ พร้อมดูแลอำนวยความสะดวกแก่ญาติและผู้ประสบภัยเป็นอย่างดี ซึ่งผู้นำของทั้งสองประเทศได้ติดตาม และสั่งการการให้ความช่วยเหลือในรูปแบบบูรณการงานอย่างใกล้ชิด และเชื่อว่าเหตุการณ์ร้ายที่เกิดขึ้นจะกลายเป็นสิ่งดี ๆ ในไม่ช้า
 ศูนย์ปฏิบัติการเหตุการณ์ช่วยเหลือผู้ประสบภัยเรือล่มจังหวัดภูเก็ต โดย นายนรภัทร ปลอดทอง ผู้ว่าราชการจังหวัดภูเก็ต เผยถึงการค้นหาผู้สูญหายอีก 15 ราย ที่ยังไม่สามารถค้นหาได้ เนื่องจากประสบปัญหาในเรื่องเครื่องมือและคลื่นลมแรง จึงยังไม่สามารถกู้ซากเรือได้ แต่การค้นหายังไม่ยุติ ยังคงมีการค้นหาอย่างต่อเนื่อง ทั้งทางอากาศที่เพิ่มรัศมีการบินสำรวจ การค้นหาทางผิวน้ำและบนบก ที่บูรณาการร่วมกับจังหวัดกระบี่ พังงา และตรัง ในการลาดตระเวนทางน้ำและริมชายทะเลตามกระแสทิศทางลมและกระแสคลื่น ที่คาดว่าอาจจะพัดผู้สูญหายไปติดยังที่ใดที่หนึ่งได้
 ส่วนการกู้ซากเรือก็ยังดำเนินการต่อด้วยทีมผู้เชี่ยวชาญ ทั้งวิศวกรเรือ ผู้เชี่ยวชาญด้านการต่อเรือ เจ้าของเรือและเรือประมง เพื่อดำเนินการกู้ซากเรือให้ได้โดยเร็วที่สุด เนื่องจากผู้เสียชีวิตที่ติดอยู่ใต้เรือ ยังไม่สามารถนำออกมาได้ในขณะนี้ และคาดว่าน่าจะมีผู้สูญหายติดอยู่อีกจำนวนหนึ่งด้วย 
 โดยในวันนี้ 9 กรกฎาคม 2561 เวลาประมาณ 11.30 น. พลเอก ประยุทธ์ จันทร์โอชา นายกรัฐมนตรี จะเดินทางมาตรวจเยี่ยมและให้กำลังใจแก่เจ้าหน้าที่ผู้ปฏิบัติงานเหตุการณ์เรือล่มที่จังหวัดภูเก็ต ณ ศูนย์บัญชาการเหตุการณ์ช่วยเหลือผู้ประสบภัยเรือล่มจังหวัดภูเก็ต ท่าเทียบเรืออ่าวฉลอง พร้อมเยี่ยมผู้ประสบภัย ญาติ และผู้ปฏิบัติงาน ณ โรงพยาบาลวชิระภูเก็ต ก่อนจะเดินทางไปจังหวัดเชียงราย เพื่อปฏิบัติภารกิจต่อไป 
  ให้ความมั่นใจกับทางการจีน ไทยจะค้นหาผู้สูญหายเหตุเรือนักท่องเที่ยวล่มเต็มที่ 
 นายวีระศักดิ์ โควสุรัตน์ รัฐมนตรีว่าการกระทรวงการท่องเที่ยวและกีฬา กล่าวถึงความคืบหน้าการช่วยเหลือเหตุเรือนักท่องเที่ยวล่มที่จังหวัดภูเก็ตเมื่อวันที่ 5 กรกฎาคมที่ผ่านมาว่า ซึ่งจากการพบกับเอกอัครราชทูตสาธารณรัฐประชาชนจีนประจำประเทศไทยวานนี้ ได้ให้ความมั่นใจว่า บุคลากรทุกฝ่ายจะค้นหาผู้สูญหายอย่างต่อเนื่องและดำเนินการอย่างดีที่สุด เพราะไทยเข้าใจและตระหนักถึงความห่วงใยประชาชนของรัฐบาลจีน ดังนั้นหน่วยงานของไทยและจีนจะประสานงานร่วมกันอย่างใกล้ชิด โดยเฉพาะขณะนี้คือขั้นตอนค้นหาผู้ประสบภัย โดยจะขยายการค้นหาทั้งทางผิวน้ำ ใต้น้ำ ทางอากาศ และการตระเวนเดินเท้าของเจ้าหน้าที่ ทั้งในพื้นที่จังหวัดภูเก็ต กระบี่ พังงา และ จังหวัดตรัง ตลอดจนการเร่งดำเนินคดีกับผู้ต้องหาจากเรือทั้ง 2 ลำ และขยายผลไปยังผู้ที่มีส่วนเกี่ยวข้องทั้งหมด เพื่อสร้างความมั่นใจว่าการทำคดีจะเป็นไปอย่างมีประสิทธิภาพและโปร่งใส นอกจากนี้ทั้งภาครัฐและเอกชนของไทยร่วมกันอำนวยความสะดวกในด้านการรักษาพยาบาลผู้บาดเจ็บและการเดินทางมาในประเทศไทยของญาติของผู้บาดเจ็บและผู้เสียชีวิตอย่างเต็มที่ 
 รัฐมนตรีว่าการกระทรวงการท่องเที่ยวและกีฬา กล่าวว่าทุกคนจะต้องร่วมมือกันทำให้เหตุการณ์ครั้งนี้ เปลี่ยนจากวิกฤตเป็นโอกาส ในการสร้างความเชื่อมั่นต่อแหล่งท่องเที่ยวของไทยและขีดความสามารถในการช่วยเหลือเยียวยาที่เป็นมาตรฐานและเป็นที่ยอมรับของทุกประเทศ 

  การเมือง/มั่นคง 
  นายกรัฐมนตรี สั่งเข้มงวดหน่วยงานควบคุมดูแลการเดินเรือท่องเที่ยว ขอทุกคนร่วมอธิษฐานให้ภารกิจช่วย 9 ชีวิตติดถ้ำหลวงเรียบร้อยปลอดภัย  
พลเอก ประยุทธ์ จันทร์โอชา นายกรัฐมนตรี กล่าวถึงการลงพื้นที่จังหวัดภูเก็ต เพื่อติดตามการช่วยเหลือและค้นหาผู้สูญหายกรณีเรือนักท่องเที่ยวล่ม และให้กำลังใจเจ้าหน้าที่ทีมช่วยเหลือ 13 ชีวิต ทีมหมูป่าอะคาเดมี ที่ถ้ำหลวง จังหวัดเชียงรายว่า การทำงานวันนี้จะต้องเป็นไปอย่างมีระบบ ทุกคนที่มีหน้าที่รับผิดชอบต้องปฏิบัติหน้าที่ของตัวเองให้ดีที่สุด ต้องไม่มีการโทษกันไปมา หากกรณีไหนเกิดความเสียหายของประเทศต้องรับผิดชอบ ทั้งนี้ที่ผ่านมารัฐบาลพยายามดึงดูดให้นักท่องเที่ยวเข้ามาเที่ยวในประเทศไทย แต่เมื่อเข้ามาแล้วจะต้องดูการดำเนินการของผู้ประกอบการ รวมถึงผู้ที่มีหน้าที่ควบคุมดูแลผู้ประกอบการเหล่านี้ด้วย 
 อย่างไรก็ตาม ประธานาธิบดี สีจิ้น ผิง ของจีน ได้ขอบคุณรัฐบาลไทยที่ดูแลเหตุการณ์ที่เกิดขึ้นเป็นอย่างดี ขณะเดียวกันตนเองก็ได้ส่งหนังสือแสดงความเสียใจไปยังจีน และส่งหนังสือขอบคุณไปยังนานาประเทศที่ส่งความช่วยเหลือในภารกิจช่วยเหลือ 13 ชีวิตทีมหมู่ป่าอะคาเดมี ที่ถ้ำหลวงจังหวัดเชียงราย
 นายกรัฐมนตรี ยังขอให้ทุกคนตั้งจิตอธิษฐาน ให้ภารกิจค้นหาผู้สูญหายที่จังหวัดภูเก็ตและการนำ 9 ชีวิตที่ติดถ้ำหลวง จังหวัดเชียงราย เป็นไปด้วยความเรียบร้อยและปลอดภัยทั้งในส่วนของเจ้าหน้าที่และผู้เกี่ยวข้องทั้งหมด เพราะนี่คือประสบการณ์ครั้งแรกของประเทศไทย ดังนั้นการรับมือปัญหาในลักษณะนี้ การจัดระเบียบเป็นสิ่งสำคัญที่สุด รวมถึงต้องใช้ยุทโธปกรณ์ของกองทัพในการปฏิบัติการช่วยเหลือ เช่น การจัดซื้อเฮลิคอปเตอร์ ที่หลายครั้งถูกวิพากษ์วิจารณ์ แต่ครั้งนี้ก็ทำให้เห็นว่า ยุทโธปกรณ์เหล่านี้ได้ใช้ประโยชน์ ในการช่วยเหลือประชาชนและการจัดซื้อก็ทำมาโดยขั้นตอนตามลำดับ ส่วนข้อกังวลเกี่ยวกับการทุจริต หากมีข้อมูลก็ให้ส่งมา ทั้งนี้มองว่า หากเป็นการจัดซื้อแบบรัฐต่อรัฐ หรือจีทูจี มีกลไกการป้องกันทุจริตอยู่แล้ว  
  รองนายกรัฐมนตรีและรัฐมนตรีว่าการกระทรวงกลาโหม ระบุ เหตุการณ์เรือล่มที่จังหวัดภูเก็ตถือเป็นบทเรียนสำคัญ  
 พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม เปิดเผยว่า กำลังเร่งดำเนินการกับผู้ที่กระทำผิดในการให้บริษัทนำเที่ยวของประเทศจีน ที่มาเปิดให้บริการโดยการใช้ชื่อคนไทย หรือบริหารในลักษณะนอมินี และจะเดินหน้าดำเนินการเรื่องนี้ต่อไป เพราะประเด็นเรื่องทัวร์ 0 เหรียญทางการไทยก็เดินหน้าปราบปรามมาเป็นจำนวนมากแล้ว รวมถึงจะดำเนินการเอาผิดที่ไม่เชื่อฟังและปฏิบัติตามคำเตือนสภาพอากาศที่ไม่เหมาะสมในการนำเรือท่องเที่ยวออกทะเลของกรมอุตุนิยมวิทยา นอกจากนี้เรื่องดังกล่าวยังถือว่าเป็นบทเรียนสำคัญของบริษัทนำเที่ยว ที่ไม่ยินยอมปฏิบัติตามคำสั่ง ซึ่งวันนี้พลเอก ประยุทธ์ จันทร์โอชา นายกรัฐมนตรีและหัวหน้า คสช. กำลังลงพื้นที่ไปติดตามการช่วยเหลือแก้ไขปัญหาเหตุที่เกิดขึ้นที่จังหวัดภูเก็ตแล้ว 
 ส่วนการให้ความช่วยเหลือเด็กที่ติดถ้ำหลวง ขุนน้ำนางนอน จังหวัดเชียงราย ได้ 4 คนแล้วเมื่อวานนี้ พลเอก ประวิตร กล่าวว่า ขณะนี้การกู้ภัยและให้ความช่วยเหลือยังไม่เสร็จสิ้น ยังต้องเดินหน้าในการให้ความช่วยเหลือต่อไป ซึ่งวันนี้นายกรัฐมนตรี ก็จะลงพื้นที่ไปติดตามและให้กำลังใจผู้ปฏิบัติงานด้วยตนเองในช่วงเย็นด้วย 
  รัฐมนตรีว่าการกระทรวงมหาดไทย พอใจแผนช่วยเหลือทีมหมูป่าอะเคเดมี 4 คนแรก สำเร็จ  
 พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวว่าพอใจภาพรวม การให้ความช่วยเหลือนักฟุตบอลเยาวชนและโค้ชทีมหมูป่าอะคาเดมี 4 คนแรก ออกจากถ้ำหลวง ขุนน้ำนางนอน จังหวัดเชียงราย เนื่องจากหลายฝ่ายร่วมมือกันจนภารกิจประสบความสำเร็จ นอกจากนี้ ผู้บัญชาการเหตุการณ์ศูนย์อำนวยการร่วมค้นหาผู้สูญหายในวนอุทยานแห่งชาติถ้ำหลวง ขุนน้ำนางนอน จังหวัดเชียงราย (ศอร.) จะประชุมและสรุปภาพรวมเพื่อประเมินแนวทางในการช่วยเหลืออีก 9 คนที่เหลือในช่วงเช้าวันนี้ 9 ก.ค.2561 ส่วนจะเริ่มปฏิบัติการช่วยเหลือได้ในเวลาไหนนั้น จะต้องรอฟังจากหน่วยงานปฏิบัติในพื้นที่อย่างเป็นทางการ ซึ่งสิ่งสำคัญที่สุดจะต้องนำถังอากาศเข้าไปวางตามจุดเส้นทางที่จะเข้าไปยังเนินนมสาว พร้อมได้กำชับก่อนจะปฏิบัติงานจะต้องประเมินศักยภาพของเจ้าหน้าที่ชุดที่จะเข้าไปให้ความช่วยเหลืออย่างละเอียด เพื่อป้องกันไม่ให้เกิดความเสียหาย ซึ่งยังคงใช้นักดำน้ำชุดเดิมที่เข้าไปเมื่อวาน 8 ก.ค.2561 เพราะได้เห็นสภาพภายในถ้ำและรู้แนวทางจะต้องปฏิบัติอย่างไร รวมถึงรู้ข้อผิดพลาดที่ต้องแก้ไข ส่วนสุขภาพของทีมหมูป่าทั้ง 4 คนนั้น ขณะนี้อยู่ในการดูแลของแพทย์ ซึ่งทุกคนแข็งแรงและปลอดภัย แต่ยังต้องตรวจสอบสุขภาพอย่างละเอียด
 อย่างไรก็ตาม ในช่วงบ่ายวันนี้ 9 ก.ค.2561 ตนเองจะเดินทางลงพื้นที่จังหวัดเชียงราย พร้อมกับนายกรัฐมนตรี เพื่อติดตามการทำงาน รวมถึงให้กำลังใจครอบครัวทีมหมูป่าและเจ้าหน้าที่ที่ร่วมปฏิบัติงานทุกนาย 
  รัฐมนตรีประจำสำนักนายกรัฐมนตรี มั่นใจ โครงการต่างๆ ภายใต้แผนปฏิรูปประเทศจะสำเร็จเป็นรูปธรรมใน 8 เดือนข้างหน้า  
 นายกอบศักดิ์ ภูตระกูล รัฐมนตรีประจำสำนักนายกรัฐมนตรี กล่าวถึงการปฏิรูปประเทศ ว่า การปฏิรูปจะเป็นเครื่องมือในการก้าวไปข้างหน้าซึ่งจากการลงพื้นที่จังหวัดอุบลราชธานี อำนาจเจริญ ยโสธร ศรีสะเกษ พบว่าประชาชนส่วนใหญ่มีความยินดีกับหลายโครงการ เช่นการแก้กฎหมายไม้มีค่าที่สามารถปลูกและตัดได้ รวมถึงโครงการ ป่าชุมชน ธนาคารชุมชน วิสาหกิจชุมชนให้เป็นนิติบุคคล เป็นต้น โดยประชาชนในพื้นที่ต้องการเห็นโครงการที่เป็นรูปธรรมโดยเร็ว ทั้งนี้ที่ผ่านมารัฐบาลผ่านพระราชบัญญัติที่มีประโยชน์แล้วหลายฉบับ โครงการต่างๆ มีการวางกรอบการทำงานไว้แล้ว มั่นใจว่า อีก 8 เดือนข้างหน้า โครงการเหล่านี้จะสำเร็จเป็นรูปธรรม 

เศรษฐกิจ/ท่องเที่ยว
  เอกชน 31 ราย ให้ความสนใจซื้อเอกสารการคัดเลือกเอกชน โครงการรถไฟความเร็วสูงเชื่อม 3 สนามบิน  
 นายวรวุฒิ มาลา รักษาการในตำแหน่งผู้ว่าการรถไฟแห่งประเทศไทย หรือ ร.ฟ.ท เปิดเผยถึงผลการเปิดขายเอกสารการคัดเลือกเอกชนโครงการรถไฟ ความเร็วสูงเชื่อม 3 สนามบิน ดอนเมือง – สุวรรณภูมิ – อู่ตะเภา ว่า การรถไฟฯ เปิดขายเอกสารตั้งแต่วันที่ 18 มิถุนายนเป็นต้นมาจนถึงวันนี้ 9 กรกฎาคม 2561 ซึ่งเป็นวันสุดท้ายของการขายเอกสาร รวมระยะเวลา 3 สัปดาห์ มีเอกชนทั้งในประเทศไทยและต่างประเทศให้ความสนใจเป็นจำนวนมาก เข้าซื้อเอกสารการคัดเลือกเอกชนโครงการรถไฟ ความเร็วสูงเชื่อม 3 สนามบิน จำนวน 31 ราย ทั้งนี้ ภายหลังจากการขายเอกสารเสร็จสิ้นแล้ว จะจัดให้มีการประชุมชี้แจงเพื่อทำความเข้าใจ จำนวน 2 ครั้ง ในวันที่ 23 กรกฎาคม 2561 ณ สโมสรรถไฟชั้น 2 การรถไฟแห่งประเทศไทย เขตปทุมวัน กรุงเทพฯ หลังจากนั้น จะนำผู้ยื่นข้อเสนอไปดูสถานที่ก่อสร้างของโครงการ (Site Visit) ในวันอังคารที่ 24 กรกฎาคม 2561 และวันพฤหัสบดีที่ 26 กรกฎาคม 2561 โดยเข้าดูพื้นที่ของโครงการแอร์พอร์ต เรลลิงค์ มักกะสัน สถานีสุวรรณภูมิ และสถานีรายทาง โครงการระบบรถไฟชานเมือง(สายสีแดง) ช่วงบางซื่อ – รังสิต สถานีกลางบางซื่อ โครงการ ระบบรถไฟชานเมืองสายสีแดงอ่อน ช่วงบางซื่อ – พญาไท – มักกะสัน – หัวหมาก และเขตทางรถไฟปัจจุบัน ตลอดแนวเส้นทางโครงการฯ จากสถานีดอนเมืองไปตามเส้นทางรถไฟสายตะวันออก ผ่านสถานีมักกะสัน สถานีฉะเชิงเทรา สถานีพัทยา และสิ้นสุดที่บริเวณสถานีบ้านฉาง ทั้งนี้จะเปิดให้มีการส่งข้อสังเกต ข้อเสนอแนะ หรือคำถามเกี่ยวกับเอกสารการคัดเลือกเอกชนและให้มีการตรวจสอบข้อมูล หรือรายละเอียดที่เกี่ยวข้องกับโครงการระหว่างวันที่ 10 กรกฎาคม ถึงวันที่ 9 ตุลาคม 2561 ณ ห้องประชุมฝ่ายโครงการพิเศษและก่องสร้างการรถไฟฯ ในเวลาราชการ 
 สำหรับกำหนดการรับซองข้อเสนอ จะมีขึ้นในวันจันทร์ที่ 12 พฤศจิกายน 2561 เวลา 09.00 น.- 15.00 น. โดยผู้ยื่นข้อเสนอต้องยื่นหลักประกันซองพร้อมกับซองข้อเสนอ มูลค่า 2,000 ล้านบาท และต้องชำระค่าธรรมเนียมการประเมินข้อเสนอให้แก่ รฟท. จำนวนเงิน 2 ล้านบาท ที่สานักงานโครงการแอร์พอร์ต เรลลิงค์ มักกะสัน และผู้ที่ยื่นเสนอผ่านการประเมินข้อเสนอจะต้องวางหลักประกันสัญญาที่ออกโดยธนาคารให้กับการรถไฟฯ ในวันที่เข้าทำสัญญาร่วมทุนเป็นมูลค่า 4,500 ล้านบาท เพื่อเป็นหลักประกันการปฏิบัติตามสัญญาร่วม ลงทุนของเอกชนคู่สัญญา 
  กรมการค้าภายใน เตือน พ่อค้า หยุดพฤติกรรมกดราคารับซื้อมังคุดจากชาวสวน ระบุหากตรวจพบจะถูกดำเนินคดีตามกฎหมายทันที  
นายบุณยฤทธิ์ กัลยาณมิตร  อธิบดีกรมการค้าภายใน   เปิดเผยว่า นายสนธิรัตน์  สนธิจิรวงศ์  รัฐมนตรีว่าการกระทรวงพาณิชย์  ได้สั่งการให้กรมการค้าภายใน เร่งตรวจสอบ กรณีที่มีผู้ประกอบการรับซื้อมังคุดในจังหวัดนครศรีธรรมราช มีพฤติกรรมการกดราคารับซื้อมังคุดจากเกษตรกรชาวสวนในราคาที่ต่ำ ซึ่งขณะนี้กรมฯ อยู่ระหว่างดำเนินการตรวจสอบซึ่งอาจจะมีความผิดตามพ.ร.บ.ว่าด้วยราคาสินค้าลและบริการ มาตรา 29   ในการทำให้เกิดความปั่นป่วน ด้านราคาสินค้า มีโทษจำคุกไม่เกิน 7 ปี หรือปรับไม่เกิน 140,000 บาท  และ หากพบว่ามีการรวมหัวกันกดราคารับซื้อ จะผิด กฎหมายแข่งขันทางการค้า มาตรา54 มีโทษจำคุกไม่เกิน 2ปี หรือปรับ ไม่เกิน ร้อยละ10 ของยอดขายในปีที่กระทำผิด
 อย่างไรก็ตาม ขอแจ้งเตือนให้ผู้ประกอบการหยุดการกระทำดังกล่าว เพราะขณะนี้เป็นมังคุดต้นฤดูซึ่งผลผลิตยังไม้ล้นตลาด  
  คณะกรรมการแข่งขันทางการค้า มีมติ ให้นำกฎหมายแข่งขันฯ ฉบับใหม่ มาลงโทษล้งผลไม้ในจังหวัดจันทบุรี   
 นายบุณยฤทธิ์ กัลยาณมิตร  อธิบดีกรมการค้าภายใน กล่าวภายหลังการประชุมคณะกรรมการแข่งขันทางการค้า ว่า ที่ประชุมมีมติเห็นชอบให้ลงโทษนิติบุคคล หรือล้งในจังหวัดจันทบุรี  ซึ่งเป็นผู้ประกอบการล้งผลไม้รายแรกที่กระทำผิดกฎหมายแข่งขันทางการค้า ตาม พ.ร.บ.การแข่งขันทางการค้า พ.ศ.2560 และมีมติสั่งให้เอกชนรายดังกล่าวหยุดพฤติกรรมกระทำผิด ซึ่งกระทรวงฯจะส่งหนังสือแจ้งไปยังนิติบุคคลที่กระทำผิดดังกล่าวภายในสัปดาห์นี้  โดยหากไม่หยุดพฤติกรรมตามหนังสือคำสั่งทางปกครองจะมีโทษความผิดปรับไม่เกิน 6 ล้านบาท และปรับอีกวันละ 3 แสนบาทจนกว่าจะเลิกฝ่าฝืน และให้มารายงานตัวต่อสำนักงานแข่งขันฯ ภายใน 5 วันนับจากวันได้รับหนังสือคำสั่งทางปกครอง  ส่วนคดีความเดิมที่อยู่ในกฎหมายแข่งขันฉบับเก่า อธิบดีกรมการค้าภายใน กล่าวว่า จะโอนมาตัดสินในกฎหมายแข่งขันฉบับใหม่ ซึ่งมั่นใจว่าน่าจะสามารถพิจารณาได้ทัน 

สังคม
  รัฐบาลจัด 11  ริ้วขบวนยิ่งใหญ่อัญเชิญพระบรมธาตุพุทธศิลป์แผ่นดิน พระทรงธรรม เฉลิมพระเกียรติ เนื่องในโอกาสวันเฉลิมพระชนมพรรษาสมเด็จพระเจ้าอยู่หัว  
นายวีระ โรจน์พจนรัตน์ รัฐมนตรีว่าการกระทรวงวัฒนธรรม เปิดเผยถึง การประชุมคณะกรรมการอำนวยการ จัดโครงการเฉลิมพระเกียรติสมเด็จพระเจ้าอยู่หัวและพระบรมวงศานุวงศ์ ว่า เนื่องในโอกาสวันเฉลิมพระชนมพรรษาสมเด็จพระเจ้าอยู่หัว 28 กรกฎาคม 2561 และสัปดาห์ส่งเสริมพระพุทธศาสนาวันอาสาฬหบูชา และวันเข้าพรรษา  รัฐบาลได้มอบหมายให้กระทรวงวัฒนธรรม และหน่วยงานที่เกี่ยวข้องจัดกิจกรรม  ระหว่างวันที่ 22-28 กรกฎาคม นี้   โดยเน้นกิจกรรมที่แสดงถึงความเจริญรุ่งเรืองทางพระพุทธศาสนาในประเทศไทยกว่า 1,400 ปี และน้อมสำนึกในพระมหากรุณาธิคุณของพระมหากษัตริย์ไทยทุกพระองค์  ตลอดจนเทิดทูนสมเด็จพระเจ้าอยู่หัว  ในฐานะที่ทรงเป็นพุทธมามกะ และอัครศาสนูปถัมภก ทรงปกครองแผ่นดินด้วยหลักทศพิธราชธรรม กิจกรรมหลัก คือ การจัดริ้วขบวนบรมธาตุพุทธศิลป์แผ่นดิน พระทรงธรรม จำลองศาสนสถานที่สำคัญของประเทศ  อัญเชิญพระพุทธรูปศักดิ์สิทธิ์ พระบรมสารีริกธาตุ  และสัญลักษณ์ทางพระพุทธศาสนา  5 ยุค ได้แก่ ทวารวดี  ล้านนา สุโขทัย อยุธยา และ รัตนโกสินทร์ มาประดิษฐานบนรถจำนวน  11 ริ้วขบวน อาทิ ขบวนธรรมจักรยาตรา อัญเชิญธงธรรมจักร ธงฉัพพรรณรังสี และวงล้อธรรมจักร เทียนพรรษาเสริมศาสน์ ขบวนแห่เทียนพรรษาที่แกะสลักอย่างวิจิตรงดงามด้วยช่างฝีมือไทยชั้นเยี่ยม เคลื่อนจากลานพลับพลามหาเจษฎาบดินทร์ ถนนราชดำเนิน  ไปยังมณฑลพิธีท้องสนามหลวง ในวันที่ 22 กรกฎาคม และประดิษฐานชั่วคราวให้ประชาชน ได้สักการะจนถึงวันที่ 28 กรกฎาคม
 ทั้งนี้กระทรวงวัฒนธรรมได้ประสานงานกับกรุงเทพมหานคร จัดพื้นที่ริมสองฝั่งถนนเพื่อให้ประชาชนร่วมแต่งกายชุดสีขาวร่วมสักการะและเข้าร่วมริ้วขบวนเพื่อความเป็นสิริมงคลในโอกาสสำคัญด้วย 
  นายกรัฐมนตรี มอบกุญแจให้ผู้อยู่อาศัยโครงการฟื้นฟูเมืองชุมชนดินแดง ย้ำเดินหน้าดูแลชุมชนอื่นทั่วประเทศขอประชาชนร่วมมือกันกำหนดการพัฒนาชุมชนของตนเอง 
 พลเอก ประยุทธ์ จันทร์โอชา นายกรัฐมนตรี เป็นประธานในพิธีเปิดอาคารพร้อมทั้งมอบกุญแจห้องพักอาศัยโครงการฟื้นฟูเมืองชุมชนดินแดง (รองรับผู้อยู่อาศัยเดิม) ระยะที่ 1 แปลง G ณ อาคารพักอาศัยแปลง G (หัวมุมถนนวิภาวดีตัดกับถนนดินแดง) ให้กับผู้แทนผู้ได้สิทธิ์เช่าจำนวน 5 กลุ่ม โดยมีพลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ ผู้บริหารกระทรวงการพัฒนาสังคมและความมั่นคงของมนุษย์และชาวชุมชนดินแดงกว่า 400 คนร่วมพิธี
 นายกรัฐมนตรี แสดงความยินดีกับโครงการแรกที่ประสบความสำเร็จ หลังติดปัญหามา 10 กว่าปี ซึ่งความสำเร็จเหล่านี้เกิดจากประชาชน และทุกภาคส่วน โครงการนี้เริ่มต้นขึ้นจากความร่วมมือของทุกหน่วยงาน เพราะการสร้างที่อยู่อาศัยอย่างมั่นคง ไม่ได้มีเฉพาะตึก แต่ต้องมีการบริหารจัดการผู้อยู่อาศัย มีการดูแลปัญหาขยะ ความสวยงามของอาคารและต้องมีกลไกป้องกันปัญหาสังคม เช่น ปัญหายาเสพติด นอกจากนี้ จะต้องมีคณะกรรมการของชุมชนเข้ามาทำหน้าที่ ดูแลภาพรวมของชุมชน ทั้งนี้ยังคงมีชุมชนอีก 2,046 ชุมชน ในกทม. และชุมชนอื่นๆ ทั่วประเทศ ที่ต้องได้รับการดูแลทั้งหมด โดยใช้แนวทางที่เหมาะสมกับแต่ละชุมชน ที่สำคัญคือ ต้องมีมติจากทุกฝ่ายที่เกี่ยวข้องโดยเฉพาะประชาชนในชุมชนนั้นๆ ซึ่งรัฐบาลพร้อมจะเข้าไปดำเนินการให้ ภายใต้หลักกฎหมายและงบประมาณที่เหมาะสม นายกรัฐมนตรีฝากให้คนให้ชุมชนดินแดน โซนจี ทำความเข้าใจกับชุมชนอื่นๆ ว่ารัฐบาลมีความตั้งใจที่จะดูแลคุณภาพชีวิตของทุกคน ดังนั้นขอให้ทุกชุมชนร่วมมือกับรัฐบาลและทุกหน่วยงานในการพัฒนาชุมชนให้เข้มแข็ง 
 สำหรับโครงการฟื้นฟูเมืองชุมชนดินแดงเริ่มมาตั้งแต่ปี 2543 ใช้เวลาถึง 16 ปี จึงสำเร็จในรัฐบาลชุดนี้ ระยะที่ 1 จัดสร้างเป็นอาคารพักอาศัยสูง 8 ชั้น จำนวน 334 หน่วย ขนาดพื้นที่ห้อง 33 ตารางเมตร พร้อมด้วยระบบสาธารณูปโภคอย่างครบครัน โดยผู้อยู่อาศัยเดิมสามารถขนย้ายสิ่งของเข้าอาคารได้ ทั้งนี้จะมีการสนับสนุนโครงการระยะ 2 ,3 และ 4 ตามแผนอย่างต่อเนื่อง 
  เตรียมเปิด “ศูนย์ที่นี่มีงานทำ” พร้อมกันทั่วประเทศ ในวันที่ 19 กรกฎาคม 2561 เพื่อมุ่งช่วยเหลือผู้จบปริญญาตรีให้มีงานทำ  
พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน กล่าวภายหลังเป็นประธานการประชุมทางไกลผ่านทางจอภาพ หรือวิดีโอคอนเฟอเรนซ์ เพื่อเตรียมการเปิดศูนย์ที่นี่มีงานทำ “Job Ready Center” ว่า จากข้อมูลการจ้างงานของสำนักงานสถิติแห่งชาติ ระบุในเดือนพฤษภาคม 2561 มียอดคนตกงานที่จบการศึกษาระดับปริญญาตรีมากถึง 170,900 คน ซึ่งเป็นช่วงเวลาเดียวกันทุกปีที่นักศึกษาจบปริญญาตรีแล้วจะหางานทำและบางส่วนอาจตกงาน ซึ่งภาพรวมการตกงานมีหลายสาเหตุ เช่น การเลือกเรียนในสายที่ไม่เป็นที่ต้องการของตลาดแรงงาน การเลือกตามกระแส ค่านิยม หรือเรียนตามเพื่อน บางส่วนยังไม่ต้องการหางานทำ เนื่องจากอยู่ในช่วงการตัดสินใจที่จะศึกษาต่อ บางส่วนประกอบธุรกิจส่วนตัว เป็นต้น กระทรวงแรงงาน จึงริเริ่มโครงการเพื่อแก้ไขปัญหาดังกล่าว โดยเตรียมเปิดศูนย์ที่นี่มีงานทำ “Job Ready Center” พร้อมกันทั่วประเทศ ในวันที่ 19 กรกฎาคม 2561 ซึ่งจะจัดตั้งขึ้นทั้งในภูมิภาคและส่วนกลาง จำนวน 11 แห่ง ได้แก่ จังหวัดเชียงใหม่ พิษณุโลก ขอนแก่น นครราชสีมา ระยอง ชลบุรี สุราษฎร์ธานี สงขลา ปราจีนบุรี พระนครศรีอยุธยา และกรุงเทพมหานคร โดย “ศูนย์ที่นี่มีงานทำ” จะดำเนินการในรูปแบบครบวงจรและบูรณาการร่วมกับหน่วยงานที่เกี่ยวข้องเพื่อขจัดปัญหาการตกงานของผู้จบปริญญาตรี อาทิ การแนะแนวอาชีพที่ตลาดแรงงานต้องการให้แก่นักเรียน นักศึกษา การทดสอบทักษะการทำงาน วิเคราะห์ข้อมูลความต้องการแรงงานเพื่อจับคู่ตำแหน่งงานกับคนหางาน เป็นต้น
 รัฐมนตรีว่าการกระทรวงแรงงาน กล่าวเพิ่มเติมว่า นักศึกษาที่จบปริญญาตรีปีหนึ่งประมาณ 300,000 - 400,000 คน ส่วนใหญ่จบการศึกษาในสาขาด้านสังคม 50% ส่วนสาขาวิทยาศาสตร์ และสาขาช่างมีผู้จบน้อยมาก ทั้งที่เป็นตำแหน่งงานที่ตลาดแรงงานต้องการ กระทรวงแรงงานจะเร่งหารือร่วมกับหน่วยงานที่เกี่ยวข้อง โดยเฉพาะกระทรวงศึกษาธิการ เพื่อบูรณาการทำงานร่วมกันเพื่อให้ผู้จบปริญญาตรีมีตลาดแรงงานรองรับ เมื่อเรียนจบแล้วไม่ตกงาน ทั้งนี้ กระทรวงแรงงานได้เปิดสายด่วนเพื่อให้บริการประชาชน นักเรียน นักศึกษา หรือผู้ต้องการหางานทำ สามารถโทรศัพท์ติดต่อสอบถามข้อมูลได้ตลอด 24 ชั่วโมง หมายเลขโทรศัพท์ 1506